b"\n_START_ARTICLE_\nLindsay Bloom\n_START_SECTION_\nBiografi\n_START_PARAGRAPH_\nBloom vokste opp i Omaha i Nebraska. Hun bestemte seg for \xc3\xa5 bli skuespillerinne da hun var 17 \xc3\xa5r gammel og begynte \xc3\xa5 delta i missekonkurranser for \xc3\xa5 skaffe seg oppmerksomhet. Bloom vant flere lokale k\xc3\xa5ringer og representerte USA i Miss International 1972, der hun kom p\xc3\xa5 femteplass._NEWLINE_Bloom var en av Ding-a-Ling Sisters p\xc3\xa5 The Dean Martin Show. Hun pr\xc3\xb8vespilte deretter for rollen som Marilyn Monroe i den biografiske filmen Goodbye, Norma Jean, etter \xc3\xa5 ha gjort seg bemerket i en look alike-konkurranse. Rollen gikk til Misty Rowe, men kort tid senere spilte Bloom en av hovedrollene i Cover Girl Models og Six Pack Annie, som begge ble utgitt i 1975. Bloom spilte den kvinnelige hovedrollen som Jean Harlow i Hughes and Harlow: Angels in Hell (1978). Hun spilte ogs\xc3\xa5 i filmer som H.O.T.S. (1979), \xc3\x89n midt i trynet (1979), The Happy Hooker Goes Hollywood (1980). _NEWLINE_Bloom spilte gjentagende gjesteroller som Mabel Tillingham i The Dukes of Hazzard og som Bonnie Robertson i Dallas. I tillegg spilte hun gjesteroller i blant annet Starsky and Hutch, Vega$, Kj\xc3\xa6rlighetsskipet, Barnaby Jones, Laverne & Shirley, Police Story, Charlie's Angels, Trapper John, M.D. og Wonder Woman. Bloom pr\xc3\xb8vespilte ni ganger for rollen privatdetektiven Mike Hammers sekret\xc3\xa6r Velda i krimserien Mickey Spillane's Mike Hammer. Hun fikk rollen etter \xc3\xa5 ha slanket seg rundt 10 kg og farget det blonde h\xc3\xa5ret sitt brunt._NEWLINE_Bloom giftet seg med skuespilleren og musikeren Mayf Nutter."